HANDAK beintirnitan wayah ni kada ngalih, asal ada haja sinyal gasan intirnit. Pakai hape layar bajapai atau nang dikanal hape android wayah ni jua kawa.
Nang kaya Jufri ---ngaran asal sambat nang manulis haja wal lah---, saban duduk di mana haja Jufri sibuk baintirnitan.
Nah kabiasaan Jufri tabawa-bawa satiap di mana haja kekanak sikung tu badiam. Kada paduli di kalas, WC sampai di musala sakulahan.
Kaya di wadahnya les, Jufri sibuk banar mangucik hapenya tu sampai kada lagi mamparhatikan guru les nang mambari panjalasan.
Baulang-ulang guru lesnya managur Jufri nang tatap haja sibuk baintirnitan. Babal Jufri kada kawa dipadahi, gurunya tu mambiarkan Jufri nang tarus haja mamicik-micik hapenya tu.
Handak tahu apa nang digawi Jufri, nang talihat pina arai banar bemainan hape. Bakajutan guru lesnya tu mamaraki Jufri.
"Nah, apa nang ikam gawi Juf," gurunya mangajuti.
Takajut, Jufri bahancap mamicik hapenya nang lalu haja mati.
"Anu pak, anu. Manjawab BBM kawal," sambat Jufri takutan.
"Oww, iya kah. Wayah ni jua ikam maju, jawab partanyaan di papan tulis tu," parintah gurunya.
Bingung Jufri handak manjawab. Takutan disariki, Jufri tarpaksa tatap haja maju ka hadapan kalasnya.
"Astaga, ini kah nang ikam gawi," kuciak gurunya, pas Jufri mahandak hapenya nang banyala surang imbah di handak di meja.
"Apa pak," Jufri babalik bakuciak.
"Ini nah gawian ikam, haur mangucik hape rupanya manduwnlud pelem unyil lah. Isuk urang tuha ikam suruh ka sini, maambil hape ikam. Bapak sita hape ikam," guru Jufri bamamai.(oke/rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn hat_Latn bjn_Latn